บอร์ด BM ชงผู้ถือหุ้นจ่ายปันผล 0.08 บ. กางแผนอัพรายได้ปี 62 โต 20%
บอร์ด BM ชงผู้ถือหุ้นจ่ายปันผล 0.08 บ. กางแผนอัพรายได้ปี 62 โต 20% สะสม Backlog แตะ 500 ลบ. รับรู้รายได้ในปีนี้ พร้อมเดินหน้ารับงานใหม่ต่อเนื่อง
28 ก.พ. 2562

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า ผลการดำเนินงานปี 2561 บริษัทมีกำไรสุทธิอยู่ที่ 68.94 ล้านบาท เพิ่มขึ้น 24.16 ล้านบาท หรือเพิ่มขึ้น 53.95% จากปี 2560 มีกำไรสุทธิอยู่ที่ 44.78 ล้านบาท เนื่องจากการได้รับเงินปันผลจากการลงทุนในบริษัท เอ็ม อี ซี ที จำกัด
ขณะเดียวกันบริษัทมีรายได้รวมอยู่ที่ 1,028.19 ล้านบาท เพิ่มขึ้น 181.39 ล้านบาท หรือเพิ่มขึ้นคิด 21.42% มีรายได้รวมอยู่ที่ 846.80 ล้านบาท เนื่องจากมีรายได้ของเงินปันผลของบริษัท เอ็ม อี ซี ที จำกัด 31.30 ล้านบาท
ทั้งนี้ยังมีรายได้จากการขายและบริการอยู่ที่ 985.17 ล้านบาท เพิ่มขึ้น 143.71 ล้านบาท หรือเพิ่มขึ้น 17.08% จากปี 2560 มีรายได้จากการขายและบริการอยู่ที่ 841.46 ล้านบาท เนื่องจากมีรายได้จากการขายรางและท่อร้อยสายไฟฟ้าอยู่ที่ 515.50 ล้านบาท เพิ่มขึ้น 43.27 ล้านบาท หรือเพิ่มขึ้น 9.16% จากปี 2560 มีรายได้จากการขายรางและท่อร้อยสายไฟฟ้าอยู่ที่ 473.23 ล้านบาท
อีกทั้งมีรายได้จากการขายโลหะเชื่อมประกอบอยู่ที่ 144.82 ล้านบาท เพิ่มขึ้น 121.79 ล้านบาท หรือเพิ่มขึ้น 528.83% จากปี 2560 มีรายได้จากการขายโลหะเชื่อมประกอบอยู่ที่ 23.03 ล้านบาท และมีรายได้จากการขายชิ้นส่วนโลหะอยู่ที่ 196.04 ล้านบาท เพิ่มขึ้น 1.05 ล้านบาท หรือเพิ่มขึ้น 0.54% จากปี 2560 มีรายได้จากการขายชิ้นส่วนโลหะอยู่ที่ 194.99 ล้านบาท รวมทั้งยังมีรายได้จากการซื้อมาขายไปอยู่ที่ 23.60 ล้านบาท เพิ่มขึ้น 8.02 ล้านบาท หรือเพิ่มขึ้น 51.48% จากปี 2560 มีรายได้จากการซื้อมาขายไปอยู่ที่ 15.58 ล้านบาท
โดยมีปัจจัยการเติบโตมาจากโครงการไอคอนสยาม สนามบินสุวรรณภูมิ รถไฟฟ้าสายสีเขียว สายสีแดง สายสีน้ำเงิน เป็นต้น ประกอบกับหมวดสินค้าที่ 4 (การขายโลหะเชื่อมประกอบ) มีการเติบโตเนื่องจากได้รับคำสั่งซื้อสินค้าเสาสื่อสาร
อีกทั้งเมื่อวันที่ 27 กุมภาพันธ์ 2562 ที่ผ่านมา คณะกรรมการได้มีมติจ่ายเงินปันผล 0.08 บาทต่อหุ้น โดยกำหนดวันที่ไม่ได้รับสิทธิปันผล (XD) ในวันที่ 14 มีนาคม 2562 ซึ่งจะกำหนดรายชื่อผู้ถือหุ้นที่มีสิทธิรับเงินปันผล (Record date) ในวันที่ 15 มีนาคม 2562
ขณะเดียวกันบริษัทจะนำเสนอเรื่องดังกล่าวต่อการประชุมสามัญผู้ถือหุ้นประจำปี 2562 ที่จะจัดขึ้นในวันที่ 24 เมษายน 2562 ณ ห้องจัดงานสวีทวิลเลจ 59/13 หมู่ 6 ซ.สุขสวัสดิ์ 78 ถนนสุขสวัสดิ์ ตำบลบางจาก อำเภอพระประแดง จังหวัดสมุทรปราการ 10130 เพื่อขอมติอนุมัติต่อไป และมีกำหนดจ่ายปันผลภายในวันที่ 10 พฤษภาคม 2562
นอกจากนี้ บริษัทตั้งเป้ารายได้ปี 2562 เติบโต 20% จากปี 2561 มีรายได้รวมอยู่ที่ 1,028.19 ล้านบาท เนื่องจากในปัจจุบันมีมูลค่างานในมือ (Backlog) อยู่ที่ 500 ล้านบาท โดยคาดว่าจะทยอยรับรู้รายได้ภายในปี 2562 และบริษัทยังเดินหน้ารับงานใหม่อย่างต่อเนื่อง เพื่อสนับสนุนผลการดำเนินงานในอนาคต